Rupela otido

La Rupela otido (laŭ la scienca nomo Heterotetrax rueppelii, sed ankaŭ Namiba otido laŭ teritorio) estas mezgranda birdo de la familio de Otidedoj de la ordo Otidoformaj. Ĝi estas indiĝena de Sudokcidenta Afriko. La nomo estas omaĝo al Wilhelm Rüppell, germana esploristo, kolektisto kaj natursciencisto.

Aspekto
La Rupela otido estas malgranda otido, nur 60 cm longa. La kapo kaj kolo estas grizaj, kun nigraj strioj laŭlonge de la gorĝo (malpli klaraj ĉe inoj), tra la okuloj kaj kolflanke kaj kun blankaj vangoj. La korpo estas sablobruna supre kaj blanka sube. La kruroj estas sablokolore flav-brunaj.

Habitato
La Rupela otido estas indiĝena de sudokcidenta Afriko en suda Angolo kaj okcidenta Namibio. Ĝi estas unu el la 13 indiĝenaj birdospecioj troveblaj en la okcidenta parto de Namibio. La birdohabitato estas areoj kun malalta pluvokvanto kiel ĉe dezertoj, ebenaĵoj, kaj savano, kie ilia escepte bone disvolvigitaj kapabloj ludas gravan rolon por ilia survivado kaj sekurecoy. Ĝi ofte troviĝas en la Namibranda Natura Rezervjo, ĉe Mirabib kaj Ganab en la Nacia Parko Namib-Naukluft, ĉe Bloedkoppie, kaj ĉirkaŭ Spitzkoppe.

Kutimaro
La Rupela otido estas kutime monogama sed foje reproduktiĝas en grandaj familigrupoj. La ino demetas ovojn la tutan jaron kaj pinta sezono okazas el februaro ĝis majo. Nestojn ili faras inter rokoj kaj ŝtonoj foje kun iom da plantakovro. Ili povas demeti po 1–3 ovojn en unu reprodukta ciklo kaj tiuj estas kovataj nur de la ino. La Rupela otido estas ĉiomanĝanta, kaj havas dieton ĉefe de senvertebruloj, malgrandaj reptilioj kaj termitoj, kvankam ili manĝas ankaŭ foliojn kaj semojn. Ili manĝas kutime per plukado surgrunde dum marŝado.

Bildaro

Referencoj

Bibliografio
 Josep del Hoyo, Andrew Elliot, Jordi Sargatal: Handbook of the Birds of the World. Band 3: Hoatzin to Auks. Lynx Edicions, Barcelona 1996, .
 Burger, Pompie. “Bird's-Eye View - Rüppell's Korhaan.” Travel News Namibia, 30 Sept. 2015, [www.travelnewsnamibia.com/activities/birding/birds-eye-view-ruppells-korhaan/].
 “Eupodotis Rueppellii (Rüppell's Korhaan).” Biodiversity Explorer The Web of Life in Southern Africa, [www.biodiversityexplorer.org/birds/otitidae/eupodotis_rueppellii.htm].
 “Ruppell's Korhaan | Namibia.” Cardboard Box Travel Shop, 1998, [www.Namibian.org/travel/birds/ruppells-korhaan.html].

Eksteraj ligiloj

 Rüppell's Korhaan - Speciteksto en The Atlas of Southern African Birds

Kategorio:Otidedoj
Kategorio:Birdoj de Afriko
Kategorio:Palearktisa faŭno